נספח מתוך המאמר של רוזנר, ר' (תש"ס). [השימוש בפועלי הבעה בסיכום לסוגיו](http://cms.education.gov.il/EducationCMS/Units/Tochniyot_Limudim/Ivrit/IgrotMeida/47/HashimushBepealim.htm), **איגרת מידע** מ"ז, עמ' 58-42.

א. תרגיל: המרות הפועל 'אמר' בפועלי הבעה מתאימים (התשובות בסוף)

1. הכותב **אומר** כי לדעתו אין לגזור עונש מוות על הנאשם.
2. החזאית **אומרת** כי פעילות בשעות החמות מסוכנת.
3. העיתונאי **אומר** שהסרט גרוע.
4. השר **אמר** שאין סיבה לחשש.
5. המבקר **אמר** שכדאי ללכת לצפות בסרט.
6. השרה **אומרת** שהיא לא תרשה לקצץ מתקציב משרדה.
7. נוסעי הטיסה **אמרו** שהאוכל היה גרוע.
8. הלקוחה **אמרה** שהתנהגות נותן השירות ראויה לציון.
9. המדריכה **אמרה** שההתנהגות של החניך הייתה מחפירה.
10. הדיירים **אומרים** שאם לא יתקנו את הכביש, הם ישרפו צמיגים.

**תשובות:**

1. (טוען, לדעת...)
2. (מזהירה מפני...)
3. (מבקר)
4. (הרגיע)
5. (המליץ)
6. . (מודיעה, מצהירה)
7. (התלוננו על)
8. (היללה את, שיבחה את)
9. (הוקיעה את)
10. (מאיימים)

**ב.** **טקסטים לדוגמה**

להלן שני טקסטים משופעים בפועלי הבעה. הכותבים השתמשו בהם כאמצעי מבני-סגנוני.

1. **הטקסט "האשם האמיתי", מאת מאיר שלו (בטורו השבועי ב"ידיעות אחרונות" מיום 18.7.1997), עוסק באסון המכבייה. הטקסט בנוי כמעין רשומון. להלן מובאות רק כותרות הפסקות:**

הסביר מייסד אגודת מכבי: ...

נזכר מארגן המכבייה הראשונה: ...

מלמלה העירייה: ...

הבהיר המהנדס: ...

הצהיר במאי הטקס: ...

אמרה רשות נהר הירקון: ..

2. **דידי מנוסי בשירו השבועי ב"ידיעות אחרונות" מיום 18.9.1998, "תשנ"ט בפתח", משתמש בפועלי הבעה רבים כדי להעצים את המסר. הנה שלושת הבתים הראשונים**:

- "ראש השנה" "כל עונה וסודה" "סתָוונו נאה לי"

המתה היונה, התעמקה קרפדה, צייץ נחליאלי,

"היא עונה יפה" "יום-של-חום יום-של-קור" "עוד חמסין, אדוני!"

אמרה אנפה, התפלסף האנקור, התפרץ עפרוני,

"כי הסתיו מתקרב" "לא יודעים מה ללבוש" "לא לאורך-זמן-רב"

התערב העורב, התמרמר הפשוש, התנחם החגב,

"ואני כבר ניצב" "יש חושבים על לברוח" "כי היום כבר קצר"

אישר החצב. השמיע האוח. הצטרצר הצרצר.

**ג. אוצר ביטויים שימושיים בכתיבת סיכום לטקסט**[[1]](#footnote-1)

1. **אובייקטיבי / ניטרלי:**

**דיון -** עוסק, דן, מנתח.

**תיאור -** מתאר, סוקר.

**סיפור -** מספר.

**דיווח -** מדווח, מוסר, מציין.

**פירוט -** מפרט, מונה, ממיין.

**הדגמה -** מדגים, ממחיש.

**פירוש -** מבאר, מפרש, מסביר, מבהיר, מגדיר, מאיר את, עומד על משמעות.

**בירור ובדיקה -** שואל, מברר, בודק, חוקר, חושף.

**סיבות ותוצאות -** מסביר,מנמק, מנתח, עומד על המניעים ל, מוכיח, מסיק.

**השוואה -** משווה, מעמיד זה מול זה...

**דמיון -** מדמה את- ל- / מקביל את- ל- / מעמת בין- ובין-

**שוני -** מבדיל בין- לבין- / מבחין בין- ל- /מנגד בין- ובין-

**הדגשה -** מתמקד ב, מצביע על, מבליט את, מדגיש, עומד על, מטעים ש

**אומדן -** מעריך, משער, אומד, סבור (מנבא), צופה, חוזה

**תהליך -** עוקב, מתחקה אחר

**קישור -** מקשר, משייך, יוצר זיקה בין- לבין-, קושר בין- ל-, רומז ל

**התייחסות לִמקורות** - מתבסס על, שואב מן, מצטט את, מסתמך על, מתייחס לדברי, מגיב על דברי, "נתלה באילן גדול":...

**סיכום -** מסכם ב, חותם ב

1. **סובייקטיבי / נוקט עמדה**

**טענה -** טוען, גורס, קובע, סבור

**עימות -** מתעמת עם, מתווכח עם, מתפלמס עם, יוצא נגד, מוכיח את- על- (מלשון תוכחה), תוקף את, מבטל את דברי, דוחה את עמדת-, חולק על, מתנגד ל

**הסתייגות/ספק –** תמֵה, מביע תמיהה על, מתפלא, מטיל ספק ב, מסתייג מן,

**ביקורת -** מבקר את, מותח ביקורת על

**שלילית -** מוקיע את, לועג ל, בז ל, מגנה את

**חיובית -** מביע הערכה ל, משבח, מהלל, מברך על, מתפעל מן, מתפעם

**תלונה -** מתלונן על, מתאונן, מוחה על, קובל

**הצדקה ותמיכה -** תומך ב, מתייצב לימין, מצדד, מגלה אהדה ל, מצדיק, מביע שביעות רצון מן, מחזק

**הזהרה/איום -** מזהיר, מתריע, מאיים, מביע חשש מן

**תנאי -** מתנה, מסייג

**הצהרה -** מצהיר, מכריז

**תקווה -** מקווה, שואף, מצפה ל, מייחל ל

**בקשה/פנייה -** מבקש, פונה, קורא ל, מפציר ב, דורש, תובע

**הדרכה/המלצה -** מדריך, מייעץ, ממליץ, מנחה, מורה, מציע

**עידוד -** מבטיח, מעודד, מנחם, מרגיע

1. . על פי רשימה שהכינה שרה שגיא, מורה במכללת עמק יזרעאל. [↑](#footnote-ref-1)